tartuNLP/wikipedia-smugri-20251201 huggingface dataset:
Plastifikaatorid

Plastifikaator on materjali plastsusomadusi parandav lisand. Plastifitseerivate lisandite kasutamine põhineb nende füüsikalistel ja keemilistel omadustel. Igal lisandil on üldjuhul üks põhitoime, mille järgi teda liigitatakse, kuid tal võib olla ka teatud kõrvaltoimeid.
Polümeeride plastifikaatorid.
Plastmaterjalides kasutatakse plastifikaatorit plastsuse või elastsuse suurendamiseks materjali valmistamisel ja kasutamisel; niisugust plastifikaatorit nimetatakse ka pehnendiks. Plastifikaatorid võivad tehnoloogiaprotsessis soodustada lisandainete segunemist ja alandada töötlemistemperatuuri, aga ka suurendada materjali külmakindlust ja termilist stabiilsust.
Kõige levinumad plastifikaatorid on estrid, näiteks dimetüülftalaat, dibutüülftalaat, ortofosforhappe liitestrid jt. Kõige rohkem on plastifikaatoreid polüvinüülkloriidis.
Plasifikaatorid ehitussegudes.
Plastifikaatorite pindaktiivseid omadusi kasutatakse ehitussegudes. Betoonimördile lisatuna parandab plastifikaator selle töödeldavust ilma vee hulka segus suurendamata või siis võimaldab vähendada vee hulka, ilma et muutuks töödeldavus. Vee hulka on võimalik vähendada umbes 5–10 %, vahel isegi kuni 15 % ehk keskmiselt 10–20 (30) liitrit 1 m³ betooni kohta, kusjuures betoonisegu töödeldavus ei muutu. Plastifikaatorit võetakse tavaliselt 0,2–0,5 % tsemendi kaalust. Lisandi efektiivsus sõltub ka betoonisegu koostisse viimise hetkest (see kehtib kõigi lisandite, eriti aga veevajadust vähendavate lisandite kohta). Praktika on näidanud, et plastifikaatori lisamine segamise lõppfaasis suurendab tema mõjusust ja vähendab veevajadust.
Plastifitseeriva lisandiga betoonisegu on hõlpsam paigaldada, ka suurendab see betooni tugevust ja veetihedust.
Ronald Ross

Sir Ronald Ross (13. mai 1857 – 16. september 1932) oli Briti arst. 
Ross sündis Briti Indias ja omandas hariduse Suurbritannias. Isa soovil asus ta St. Bartholomew haigla kolledžis arstiks õppima. Hiljem töötas ta laevakirurgina ja Indias sõjaväearstina.
1897. aastal avastas ta, et malaariat levitavad moskiitod, mis võimaldas haiguse leviku vastu paremini võidelda. 1902. aastal sai ta Nobeli meditsiiniauhinna töö eest malaaria leviku uurimisel. Ta oli esimene Britist Nobeli auhinna laureaat ja esimene väljaspool Euroopat sündinud Nobeli laureaat.
Hilisemas elus jätkas ta malaariavastast võitlust ja juhtis kuni surmani Rossi troopiliste haiguste instituuti ja haiglat. Instituut kuulub tänapäeval Londoni Ülikooli koosseisu.
Paul Ehrlich

Paul Ehrlich (14. märts 1854 – 20. august 1915) oli saksa arst ja arstiteadlane, kes spetsialiseerus hematoloogiale, immunoloogiale ja antimikroobsele keemiaravile.
Ehrlichi olulisemaid saavutusi oli arsfenamiini avastamine 1909. aastal, mis võimaldas ravida süüfilist. Ehrlich töötas välja ka koe värvimise meetodeid, mis võimaldasid teha vahet erinevat tüüpi vererakkudel ja rajada teed paljude verehaiguste diagnoosimisele. Ta andis ka olulise panuse difteeria vastase seerumi avastamisel ja standardiseeris terapeutilised seerumid.
1908. aastal sai ta koos Élie Metšnikoviga Nobeli meditsiiniauhinna panuse eest immunoloogiasse. Ta oli Paul Ehrlichi instituudi asutaja ja esimene direktor.
Ehrlich oli kujutatud 1990. aastal välja antud 200 Saksa marga rahatähe esiküljel.
Alphonse Laveran

Charles Louis Alphonse Laveran (18. juuni 1845 – 18. mai 1922) oli Prantsuse arst, Nobeli meditsiiniauhinna laureaat.
Laveran omandas meditsiinihariduse Strasbourgi Ülikoolis, mille lõpetas 1867. aastal. 1870. aastal puhkes Prantsuse-Preisi sõda ja Laveran astus Prantsuse maaväkke. Hiljem töötas ta sõjaväearstina.
1878. aastal avastas Laveran, et parasiitsed algloomad põhjustavad malaariat ja trüpanosomiaasi ehk unitõbe. 1896. aastast töötas ta Pasteuri instituudis. 
1907. aastal pälvis ta Nobeli meditsiiniauhinna algloomade põhjustatud haiguste uurimise eest. Laveran annetas pool saadud auhinnarahast Pasteuri instituudile, et asutada troopiliste haiguste instituut.
Sõstra tänav (Rakvere)

Sõstra tänav on tänav Rakveres, paiknedes linna lõunaosas. Kaugus linna keskväljakust linnulennul mõõdetuna on 1,9 km.
Tänav on 67 meetrit pikk ja ligikaudu 8 meetrit lai. Sõstra tänav on umbtänav ja asub Palermo linnaosas. Sõstra tänav saab alguse Aia tänavalt ja on suunaga lääne poole, Tartu tänava suunas. Tänav lõpeb Tartu tn 41 elamukrundi piiril.
Tänava ääres paikneb viis ühepereelamut koos abihoonetega, hooned on rajatud 20. sajandi teises pooles.
Emmy Noether

Emmy Noether (õieti Amalie Emmy Noether; 23. märts 1882 – 14. aprill 1935) oli saksa matemaatik, kes panustas märkimisväärselt abstraktsesse algebrasse. 
Ta esitas kuulsa Noetheri teoreemi, mis on matemaatilises füüsikas olulise tähtsusega. Pavel Aleksandrov, Albert Einstein, Jean Dieudonné, Hermann Weyl ja Norbert Wiener on nimetanud teda matemaatika ajaloo tähtsaimaks naiseks. Ta töötas välja teooriaid rõngaste, korpuste ja algebra üle korpuse kohta. Füüsikas selgitab Noetheri teoreem seost sümmeetria ja jäävusseaduse vahel.
Sinilille tänav (Rakvere)

Sinilille tänav on tänav Rakveres, paiknedes linna lõunaosas. Kaugus linna keskväljakust linnulennul mõõdetuna on 2,1 km.
Sinilille tänav on 56 meetrit pikk ja ligikaudu 7,5 meetrit lai. Tänav on umbtänav ja asub Palermo linnaosas. Sinilille tänav saab alguse Aia tänavalt ja on suunaga lääne poole, Tartu tänava suunas. Tänav lõpeb Sinilille tn 5 elamukrundi piiril.
Tänava ääres paikneb kolm ühepereelamut koos abihoonetega, hooned on rajatud 20. sajandi teises pooles.
Sinilille tänav (täpsustus)

Sinilille tänav on tänava nimi järgmistes Eesti linnades ja asulates:
Tikri tänav (täpsustus)

Tikri tänav on tänav mitmes Eesti linnas:
Tikri tänav (Rakvere)

Tikri tänav on tänav Rakveres, paiknedes linna lõunaosas. Kaugus linna keskväljakust linnulennul mõõdetuna on 2,0 km.
Tikri tänav on 111 meetrit pikk ja ligikaudu 8,0 meetrit lai. Tänav asub Palermo linnaosas. Tikri tänav saab alguse Tartu tänavalt ja suundub ida poole ning lõpeb Aia tänava ristmikul.
Tänav asub pereelamute rajoonis ning selle ääres paikneb neli ühepereelamut koos abihoonetega, hooned on rajatud 20. sajandi teises pooles.
Joosep Maasi tänav (Rakvere)

Joosep Maasi tänav on tänav Rakveres, paiknedes linna lõunaosas. Kaugus linna keskväljakust linnulennult on 2,2 km.
Joosep Maasi tänav on 82 meetrit pikk ja ligikaudu 7,5 meetrit lai. Tänav on umbtänav ja asub Palermo linnaosas. Joosep Maasi tänav saab alguse Tartu tänavalt ja on suunaga ida poole, Aia tänava suunas. Tänav lõpeb Aia tn 56a krundi piiril.
Rakvere linnavolikogu määras tänavale ametliku nime 2010. aastal. 19. sajandil elanud Joosep Maas, kes oli väga populaarne Rakvere haritlaskonna seas, ostis sajandi lõpul Tartu tn 53 kinnistu, kuhu ehitas kaupluse ja pagaritöökoja. 20. sajandi algul kandis Maasi nime kõrval asuv praegune Lilleoru tänav. Joosep Maasi tänava ääres asub veel kolm ühepereelamut koos abihoonetega, hooned on rajatud 20. sajandil.
Oonüksmust

Oonüksmust on musta oonüksi värvi sügavmust värvitoon, värvus seostatakse enamasti läikiva pinnaga.
Värvinimetust kasutatakse harva tarbeesemete värvuse kirjeldamiseks, näiteks elektroonika vms korpuste puhul.
Variatsioonid.
Pantone värvitoon 19-4003 "Black Onyx" on kergelt hallika suunas kalduv must värvus väga väikese magentaprotsendiga .
Crayola värvikriitide värvivaliku värvitoon "Onyx" on tume rohekashall .
RAL Design värvivaliku toon 000 25 00 "Onyxschwarz" on sügav-tumehall .
Veebivärv "Onyx" on peaaegu puhas must
Posthumanism

Posthumanism on tavapäraseid inimeseks olemise mudeleid ümbersõnastav mõttemuster filosoofias ja teistes inimteadustes. 
Vastupidi klassikalisele humanismile eitatavad posthumanistid inimese erilist positsiooni ja käsitlevad teda kui ühte paljudest looduse liikidest. Sellest järeldub, et inimestel pole õigust loodust hävitada ega pidada end eetiliselt paremaks. Inimest peetakse ekslikuks ja piiratud olendiks. Inimsusest tähtsam on loodushoid.
Tehnoteaduse loodud inimesest võimsama uue tehisaru loomise või inimese tehnilise täiustamise kohta kasutatakse märksõna "transhumanism".
Esindajaid.
Olulisemad posthumanismi esindajad on Donna Haraway, Bruno Latour, N. Katherine Hayles ja Cary Wolfe. Cary Wolfe'i toimetatavas posthumanismile pühendatud raamatusarjas on teiste seas ilmunud ka Jakob von Uexkülli raamatu tõlge.
Mehhiko jalgpallikoondis 2004. aasta suveolümpiamängudel

Mehhiko jalgpallikoondis 2004. aasta suveolümpiamängudel
Pugal

Pugal või pugalik on karvavärvus, mis tähistab lapilist või vöötidega kirjut karvkatet, kuid ka sellise karvkattega looma. Mulgi murdes on pugal punane valgete külgedega veis.
Värvinimetust kasutatakse veiste kohta eelkõige, aga on kasutatud ka suure seateo mantlikilbi, haugi, puumakutsikate, samuti teatud kassitõugude värvuse kirjeldamiseks.
Pugalaks või pugalpilviseks taevaks nimetatakse karvavärvuse eeskujul pilvekirjut, väikeste pilvelappidega taevast.
Paraguay jalgpallikoondis 2004. aasta suveolümpiamängudel

Paraguay jalgpallikoondis 2004. aasta suveolümpiamängudel
Itaalia jalgpallikoondis 2004. aasta suveolümpiamängudel

Itaalia jalgpallikoondis 2004. aasta suveolümpiamängudel
Ghana jalgpallikoondis 2004. aasta suveolümpiamängudel

Ghana jalgpallikoondis 2004. aasta suveolümpiamängudel
Slave I

Slave "I" on väljamõeldud kosmoselaev George Lucase "Star Warsi" ulmemaailmast. Laeva omanikeks on isa ja poeg Jango- ja Boba Fett.
Jango Fett

Jango Fett on väljamõeldud tegelane George Lucase filmisarjast "Star Wars". Ta poeg on Boba Fett.
Esimest korda ilmus ta 2002. aastal linastunud filmis "".
Jaapani jalgpallikoondis 2004. aasta suveolümpiamängudel

Jaapani jalgpallikoondis 2004. aasta suveolümpiamängudel
Kilpkonnavärvi kass

Kilpkonnavärviks või kilpkonnaluuvärviks nimetatakse kassi karvkatte värvust, mis on saanud nimetuse sarnasuse tõttu kilpkonnakilbi materjaliga ja milles põhivärvuse tumedad karvad ning punased karvad koos moodustavad kirjalise pinna üksikute valgete laikudega. Nagu kalingurmustriga kassid, on ka kilpkonnavärvi kassid peaaegu eranditult emased, isased kilpkonnavärvi kassid on väga haruldased ja tavaliselt viljatud.
Teist värvi laigud kerel ja jäsemetel on kindlapiirilised ja selgelt eristuvad. Kilpkonnavärvi kasside tume põhivärv võib olla must, sinine, šokolaadpruun või lilla, teist värvi (punased) karvad võivad olla oranžid, kollased, beežid või kreemikad.
Siniseks kilpkonnavärviks võidakse nimetada kilpkonnavärvi helenenud varianti, mille puhul sinises kasukas on kreemid laigud. Seda karvavärvust on nimetatud ka kreemsiniseks (inglise keeles "blue cream").
Haisev limanutt

Haisev limanutt ("Hygrophorus hedrychii") on limanutiliste sugukonda limanuti perekonda kuuluv seeneliik.
Ta on kase-mükoriisaseen. Ta kasvab kaasikutes ja kase-segametsades, samuti võib leida ka parkidest.
Haisev limanutt on mittesöödav. Tal on väga tugev ebameeldiv lõhn.
Tuttmakaak

Tuttmakaak ("Macaca nigra") on pärdiklaste sugukonda makaakide perekonda kuuluv imetaja.
Ta elab Indoneesias Sulawesi saare kirdeosas ja paaril lähedal asetseval saarel. Tuttmakaak on kriitilises seisundis liik. Tema arvukuse vähenemises on süüdi sageli kohalikud elanikud, kes teda liha pärast kütivad.
Obernbergi järv

Obernbergi järv (saksa "Obernberger See") on järv Tiroolis Austrias, Tirooli lõunaosa suurim järv.
Järv asub 1590 m kõrgusel Obernberg am Brenneri vallas Brenneri mäekuru lähedal. Värsket vett annavad Obernberger Seebachi maa-alused allikad. Ümber järve on matkarajad.
Eelajaloolisel ajal toimunud kivilaviin järve põhjaküljel asuvalt "Obernberger Tribulaunilt" tipult jagas järve kahte ossa, kuid hiliskevadel ja varasuvel veetase tõuseb ning osad ühinevad. Sealsetele varisenud kividele ehitati 1935. aastal neitsi Maarjale pühitsetud kabel "(Maria am See)."
Järve pindmises osas on vee kvaliteet kõrge. Järve põhjas kasvavad aga vetikad, mis muudavad vee 13 meetri sügavusest alates sogaseks. Suplemine on keelatud, et mitte mõjutada kalade populatsiooni ja vee kvaliteeti. Järves elavad forell ja muud kalad.
Järve veetase kõigub 7 meetri ulatuses. Vee temperatuur püsib vahemikus 11–14 °C.
Diego Carlos

Diego Carlos Santos Silva (sündinud 15. märtsil 1993 Barra Bonitas) on Brasiilia jalgpallur, kes mängib keskkaitsjana Inglismaa kõrgliigaklubis Aston Villa.
Ta alustas klubikarjääri Brasiilia klubis Desportivo Brasil.
2014. aasta juulis liitus ta Portugali kõrgliigaklubiga Estoril. Esimese hooaja mängis ta laenul Portugali esiliigas Porto reservmeeskonnas. Hooajal 2015–16 mängis ta Estorili põhimeeskonnas Portugali kõrgliigas.
2016. aasta juunis siirdus Diego Carlos kahe miljoni euro eest Prantsusmaa kõrgliigaklubisse Nantes, kellega sõlmis viieaastase lepingu. Esimese värava Prantsusmaa kõrgliigas lõi ta 12. veebruaril 2017 mängus Marseille Olympique'i vastu.
2019. aasta mais siirdus ta Hispaania kõrgliigaklubisse Sevilla.. Esimese värava Hispaania kõrgliigas lõi ta 1. detsembril 2019 mängus CD Leganése vastu. Hooajal 2019–20 võitis ta Sevillaga UEFA Euroopa Liiga.
2022. aasta mais lepiti kokku Diego Carlose hinnanguliselt 26 miljoni euro suurune üleminek Sevillast Aston Villasse.
Esimest korda kutsuti Diego Carlos Brasiilia jalgpallikoondisse 2020. aasta novembris MM-i valikmängudeks Venezuela ja Uruguay vastu. 2021. aastal tuli ta Brasiilia olümpiavõistkonnas mängides Tokyo olümpiaturniiril mängides olümpiavõitjaks.
Zeddelmann

Zeddelmann (vene keeles "Цедельман") on Liivimaalt pärit aadlisuguvõsa.
Zeddelmannid rüütelkonna matriklis.
Suguvõsa immatrikuleeriti 1746. aastal Liivimaa rüütelkonna matriklisse.
Obernberger Seebach

Obernberger Seebach, varem Obernberger Ache, on jõgi Tiroolis Austrias, Silli lisajõgi.
Obernberger Seebach algab Brenneri mäekurust edelas Stubai Alpides ja voolab sealt suudmeni kirde suunas. Oma teel voolab see läbi Obernberger See. Oru keskel läheb jõgi läbi Obernberg am Brenneri küla. See suubub Silli Gries am Brenneri juures.
Lähtest Silli suubumiseni langeb see V-kujulises orus rohkem kui 200 m. See annab tänu oma A-klassi kvaliteedile külale joogivee. Alamjooksul elavad kalad nagu vikerforell ja lepamaim.
Ehkki jõgi on väike, on selle vooluhulk suur (u. 10–15 m³/s). Varem kardeti seda suure vee tõttu. Seda leevendati ohtlikes kohtades, kuid selle looduskeskkond on üsna muutumatu.
Chabówka

Chabówka on küla Poolas Väike-Poola vojevoodkonnas Nowy Targi maakonnas Rabka-Zdrój vallas. Chabówka asub Rabka-Zdrójst vahetult edelas, Nowy Targist ligikaudu 15 km põhjaloodes ja Krakówist umbes 49 km lõunas.
Chabówka on suvituskoht ja turismisihtpunkt. Külas asub raudteemuuseum.
Kalingurmustriga kass

Kalingurmustriks ("calico") või kalingurmustriliseks nimetatakse kassi karvkatte värvust, milles valgel karvastikul on suured mustad ja oranžid selgepiirilised laigud (erinevalt kilpkonnavärvi kassist, kelle karvakiri on enamjaolt kahes värvis ja valged karvad on hajusalt või väikeste laikudena). Nimi tuleneb suuremustrilise trükikanga nimetusest ("calico").
Valge karvaga ala on kalingurmustrilisel kassil 25%–75% kogukarvast, oranžid ning tumedad laigud on ühtlased ja selgepiirilised. Kere allosal ja jäsemetel on ülekaalus valge. Kolmevärvilisust tekitava geeni suguliitelisus tingib, et kalingurmustrilised kassid on peaaegu eranditult emased.
Kalingurmustrit võidakse nimetada ka valgekirjuks kilpkonnavärviks ("tortoiseshell-and-white"). Quebeci provintsis on nimetatud kalingurmustrilist "chatte d'Espagne" ('hispaania (emane) kass'). Veel võib sellise kasukaga kassi nimetada pugalaks ("brindle"), kolmevärviliseks kassiks, jaapani keeles on ta "mike neko" (三毛猫) ('kolmikkarvkasukas') ja hollandi keeles "lapjeskat" ('lapikass').
Helenemisgeeniga kalingurmustrilistel kassidel ("calimanco") on laigud vastavalt hallid/sinised ja kollakad või beežid.
Aleksei Tolstoi (täpsustus)

Aleksei Tolstoi on mitme inimese nimi:
Eebenmust

Eebenmust ehk eebenimust on eebenipuu värvi soojatooniline sügavmust värvitoon.
Värvinimetust kasutatakse sageli juuksevärvi kirjeldamiseks, nii loomuliku värvuse jaoks kui ka tooni märkimiseks, milliseks on võimalik juuksed värvida.
Karvavärvusena.
Eebenmust on ka üks karvavärvuse toone:
Muud.
Eino Tambergil on laulutsükkel "Mu armastus, sa oled eebenmust" (op. 95).
Ponice

Ponice on küla Poolas Väike-Poola vojevoodkonnas Nowy Targi maakonnas Rabka-Zdrój vallas. Ponice asub Rabka-Zdrój kesklinnast umbes 5 km lõunakagus.
Jules Koundé

Jules Olivier Koundé (sündinud 12. novembril 1998 Pariisis) on Prantsusmaa jalgpallur, kes mängib kaitsjana Hispaania kõrgliigaklubis Barcelona ja Prantsusmaa jalgpallikoondises.
Ta alustas klubikarjääri Prantsusmaa klubis Bordeaux' Girondins, mille noorteakadeemiaga liitus ta 2003. aastal. Klubi põhimeeskonnas debüteeris ta 2018. aastal. Esimese värava Prantsusmaa kõrgliigas lõi ta 10. veebruaril 2018 mängus Amiens' vastu.
2019. aasta juulis sõlmis ta lepingu Hispaania kõrgliigaklubiga Sevilla. Arvatav üleminekusumma oli 25 miljonit eurot. Esimese värava Hispaania kõrgliigas lõi Koundé 23. veebruaril 2020 mängus Getafe vastu. Hooajal 2019–20 võitis ta Sevillaga UEFA Euroopa Liiga. Koundé valiti lisaks sel hooajal Euroopa Liiga hooaja sümboolsesse koosseisu.
2022. aasta juulis siirdus ta Barcelonasse.
Prantsusmaa jalgpallikoondises tegi Koundé debüüdi 2. juunil 2021 sõprusmängus Walesi vastu. Samal aastal kuulus ta Prantsusmaa koondisse 2021. aasta Euroopa meistrivõistlustel.
Ta on Benini päritolu.
Johannes Helila

Johannes Helila (aastani 1923 Johannes Muda; 14. mai 1890 Narva – 18. veebruar 1947 Tallinn) oli eesti muusik (tuubamängija) ja muusikapedagoog. 
Lõpetas Narva Muusikakooli, õppis Peterburi konservatooriumis trombooni ja tuubat. Mängis aastatel 1910–20 Peterburi orkestreis ning aastail 1920–47 Estonia teatri orkestris, tegutsedes aastast 1918 ühtlasi muusikaõpetajana. Oli Peeter Süda Mälestuse Jäädvustamise Ühingu ja alates 1931. aastast Muusikamuuseumi Ühingu esimees. Tänu tema tegevusele on Eesti Teatri- ja Muusikamuuseumis küllaltki hea sõjaeelne muusikakogu.
Lähenemiskeeld

Lähenemiskeeld või kaitsekorraldus on korraldus, mida kohus kasutab isiku, eseme, ettevõtte, riigi, asutuse, või üksuse kaitsmiseks, olukorras, mis hõlmab väidetavat perevägivalda, laste väärkohtlemist, kallaletungi, ahistamist, jälitamist või seksuaalset vägivalda.
Piirangute ja isikukaitsekorralduste seadused on kohtupiirkonniti erinevad aga kõik neist määratlevad, kes saab korralduse esitada, millise kaitse või leevenduse inimene sellest korraldusest saab ja kuidas korraldus täide viiakse. Kohus annab vastaspoolele korralduse hoiduda teatud toimingutest või nõuda teatud sätete täitmist. Täitmata jätmine on korralduse rikkumine, mis võib kaasa tuua kurjategija vahistamise ja vastutusele võtmise.
Lähenemiskeelu korraldused.
Kõik kaitsekorralduse määrused lubavad kohtul anda väidetavale väärkohtlejale ülesandeks jääda kellestki teatud kaugusele, näiteks tema kodust, töökohast või koolist (eemale hoidmise sätted) ja mitte temaga ühendust võtta. Väidetavad ohvrid võivad üldjuhul ka taotleda kohtult korraldust keelata igasugune kontakt, olgu see siis telefoni teel, märkmete, posti, faksi, e-posti, teksti või lillede, kingituste või jookide kättetoimetamine (sätted "kontakti puudumine"). Samuti võivad kohtud anda väidetavale väärkohtlejale korralduse mitte kedagi vigastada ega ähvardada.
Läbi sahiseva lume

"Läbi sahiseva lume" on üks Eesti tuntumaid jõululaule. Selle algsete, 1912. aastal ajakirja Lasteleht novembrinumbris pseudonüümi Juku Janson all avaldatud sõnade autor on Johannes Jaanisto. Viisi seadja Eesti rahvalaulu motiivil on Juhan Aavik.
Johannes Jaanisto

Johannes Jaanisto (kuni 1932. aastani Johannes Janson-Johanson; 15. märts 1893 Tartu – 9. august 1969 Tartu) oli eesti proosakirjanik, luuletaja, tõlkija ja esperantist.
Ta on laulu "Läbi sahiseva lume" sõnade autor.
Emil Theodor Kocher

Emil Theodor Kocher (25. august 1841 – 27. juuli 1917) oli Šveitsi arst ja arstiteadlane.
Kocher õppis arstiks Berni Ülikoolis, mille lõpetamise järel töötas ta Berni Ülikooli kirurgiakliinikus. Hiljem sai temast esimene šveitslane, kes on olnud kirurgia õppetooli juhataja. 1909. aastal sai Kocher Nobeli meditsiiniauhinna panuse eest füsioloogiasse, patoloogiasse ja kilpnäärme kirurgiasse.
Eluajal avaldas Kocher rohkem kui 249 raamatut ja artiklit ning juhendas rohkem kui 130 doktoritööd.
Ristiku tänav (Rakvere)

Ristiku tänav on tänav Rakveres Palermo linnaosas. Kaugus linna keskväljakust linnulennult mõõdetuna on 2,0 km.
Ristiku tänav on 179 meetrit pikk ja ligikaudu 12,5 meetrit lai. Ristiku tänav saab alguse Metsa tänavalt, suundub lõuna poole ning lõpeb Lilleoru tänava ristmikul.
Tänav asub pereelamute rajoonis ning selle ääres paiknevad ühepereelamud koos abihoonetega, hooned on rajatud põhiliselt 20. sajandi teises pooles.
Homo- ja biseksuaalsete isikute loend

See on mittetäielik ja avatud loend tuntud inimestest, kes on ise avalikustanud või kelle kohta on kindlalt teada, et nad on või olid homo- või biseksuaalsed. 
Konsensuslikud seksuaalsuhted samast soost täiskasvanud isikute vahel ei ole enamikus riikides keelatud. Paljudes maades tunnustatakse nende õigusi üha laialdasemalt ning samaväärselt erinevast soost inimeste vaheliste suhetega. Samal ajal leidub riike, kus homoseksuaalsus on ebaseaduslik ja karistatav. 
Nende küsimuste üle käib mitmetes ühiskondades praegusel ajal pingeline debatt, mille käigus esitatakse emotsionaalselt laetud argumente ja antakse mitmesuguseid hinnanguid. Käesolev loend annab neutraalse ülevaate paljude tuntud isikute erinevatest seksuaalsetest eelistustest või sättumustest. 
Sellesse loendisse ei ole lisatud kaugest minevikust või teistsugustest kultuurikeskkondadest pärinevaid isikuid, kuna seksuaalsete eelistuste ja sättumuste, praktikate ja kombestike tähtsus, tähendus ja hinnangud neile on olnud ajaloo ja kultuuriti väga erinevad. Piirdutud on vaid paaril viimasel sajandil elanud või praegusel ajal elavate inimestega, eelkõige läänemaailmast.
Kuulujuttude põhjal pole siia kedagi lisatud. 
Märkuste lahtris on tähtedega viidatud lesbile (L), geile (G) või biseksuaalsusele (B) ning lisatud usaldusväärsete allikate viited.
Edmund Kinkmann

Aleksander-Edmund Künkmaa (ka Aleksander Künkmaa (enne nimemuutmist), "Edmund Kinkmann"; 27. august 1859 – 1. juuli 1938) oli eesti meelelahutaja (kupletist ja näitleja) ja ärimees. 
Künkmaa lõi kaasa Peterburi eestlaste seltsielus. 1880. aastate algul astus seltsi piduõhtutel üles "kentsakate lauludega", lõi kaasa näitemängus ja on ise vähemalt ühe näidendi autor. 
1890. aastatel oli tal Peterburis Gorohhovaja ja Moika tänava nurgal kaubamaja ("Торговый дом Э.Кинкман и Ко", С.Петербург, Гороховая № 17).
Eesti Vabariigi ajal jätkas ta äritegevust Tallinnas äriühingu Drommeter &amp; Co ühe asutajana ning oli osanik Kopenhaageni aktsiaseltsides Nord-Ost Kompagniet ja Atlanta. 
1936. aastal asutas ta Tallinnas Nõmmel koos oma abikaasa Emma-Vilhelminega kino.
Künkmaa laule ilmus J. M. Sommeri laulukogumikus "Naljakad laulud Eesti meestekooridele".
28. veebruaril 1935 mõistis Tallinna ringkonnakohus Aleksander-Edmund Kinkmanni liigkasuvõtmise eest kaheksaks kuuks vangi ühes õiguste täielise kaotamisega.
Tiffany sinine

Tiffany sinine ("Tiffany blue") on hele türkiissinine värvitoon Pantone koodiga 1837, mis on alates 1998. aastast registreeritud luksusjuveelitoodete müüja Tiffany &amp; Co kaubamärgina ("trademarked color"). Tiffany sinise Pantone kood vastab Tiffany &amp; Co asutamisaastale.
Hinterautal

Hinterau org (saksa: Hinterautal) on org Tiroolis Austrias, mis läbib Karwendeli ahelikku idast läände. Isari ametlik läte on Hinterau orus.
Org ulatub oma läänepoolsest otsast Scharnitzis (970 m merepinnast) ülemisse idapoolsesse otsa nimega Rossloch (1500 m merepinnast), üle 14 km läänest itta. Alates Scharnitzist piirneb org põhjas Põhja-Karwendeli aheliku ja Hinterautal-Vomperi ahelikuga, nende vahel asub Karwendeli org. Lõunas piirneb org Gleirsch-Halltali ahelikuga.
Läänepoolses küljes on Isari jõe veed esialgu orgu sügavalt sisse lõikunud, pärast seda kulgeb org kuni Isari jõe lätteni sujuvamalt. Pärast seda lõpeb org alpikaussi nimega Rossloch.
Hütid.
Pärast "Scharnizer Almi" ja "Wiesenhofi" talumajapidamisi oru lääneosas ei ole rohkem hütte, enne kui "Kastenalm" idaosas. Siit edasi pakub ulualust vaid "Hallerangeri" hütt. Kõik muud hütid nõuavad kohalejõudmiseks vähemalt alpimatku.
Tegevused.
Org on avalikule liiklusele suletud. Oma pikkuse ja väikese keskmise kalde tõttu on marsruut "Kastenalmini" klassikaline Karwendeli mägirattamatk. Idapoolsest otsast võib jõuda paljude Karwendeli tippudeni, näiteks lõunast Birkkarspitzeni. Mägironijad kasutavad kiireks läbi oru pääsuks sageli mägirattaid.
Süstasõit on orus Isari jõel ka levinud.
Metsa tänav (Rakvere)

Metsa tänav on tänav Rakveres Palermo linnaosas. Kaugus linna keskväljakust linnulennult mõõdetuna on 1,9 km.
Metsa tänav on 364 meetrit pikk ja ligikaudu 15 meetrit lai. Metsa tänav saab alguse Juhan Kunderi tänavalt, suundub ida poole ristudes Kanarbiku, Ristiku ja Tartu tänavaga, ning lõpeb Aia tänava ristmikul.
Tänav asub pereelamute rajoonis ning selle ääres paiknevad ühepereelamud koos abihoonetega, hooned on rajatud põhiliselt 20. sajandi teises pooles.
Kanarbiku tänav (Rakvere)

Kanarbiku tänav on tänav Rakveres, paiknedes linna lõunaosas. Kaugus linna keskväljakust linnulennul mõõdetuna on 2,0 km.
Kanarbiku tänav on 197 meetrit pikk ja ligikaudu 12 meetrit lai. Tänav asub Palermo linnaosas. Kanarbiku tänav saab alguse Metsa tänavalt, suundub lõuna poole ning lõpeb Lilleoru tänava ristmikul.
Tänav asub pereelamute rajoonis ning selle ääres paiknevad ühepereelamud koos abihoonetega, hooned on rajatud enamuses 20. sajandi teises pooles.
Sambla tänav (täpsustus)

Sambla tänav on tänava nimi mitmes Eesti linnas ja asulas:
Sambla tänav (Rakvere)

Sambla tänav on tänav Rakveres, paiknedes linna lõunaosas. Kaugus linna keskväljakust linnulennul mõõdetuna on keskmiselt 2,1 km.
Sambla tänav on 176 meetrit pikk ja ligikaudu 17 meetrit lai. Tänav asub Palermo linnaosas. Sambla tänav saab alguse Metsa tänavalt, suundub lõuna poole ning lõpeb Lilleoru tänava ristmikul.
Tänav asub pereelamute rajoonis ning selle ääres tänava idaküljel paiknevad ühepereelamud koos abihoonetega, hooned on rajatud enamuses 20. sajandi teises pooles. Tänava lääneküljel paikneb Palermo metsa puistu, mida läbib Sambla tänavaga paralleelne Juhan Kunderi tänava pikendus.
Kodu tänav (Rakvere)

Kodu tänav on tänav Rakveres, paiknedes linna lõunaosas. Kaugus linna keskväljakust linnulennul mõõdetuna on 2,3 km.
Tänav on 79 meetrit pikk ja ligikaudu 8 meetrit lai. Kodu tänav on umbtänav ja asub Palermo linnaosas. Kodu tänav saab alguse Tartu tänavalt ja on suunaga lääne poole, puistu suunas. Tänav lõpeb Palermo metsa kinnistu piiril.
Tänava ääres paikneb neli ühepereelamut koos abihoonetega, hooned on rajatud 20. sajandi teises pooles.
Sõbra tänav (Rakvere)

Sõbra tänav on tänav Rakveres, paiknedes linna lõunaosas, linnapiiri läheduses. Kaugus linna keskväljakust linnulennul mõõdetuna on keskmiselt 2,4 km.
Tänav on 83 meetrit pikk ja ligikaudu 8,5 meetrit lai. Sõbra tänav on umbtänav ja asub Palermo linnaosas. Sõbra tänav saab alguse Tartu tänavalt ja on suunaga lääne poole, linna puistu suunas. Tänav lõpeb Palermo metsa kinnistu piiril.
Tänava ääres paikneb neli ühepereelamut koos abihoonetega, hooned on rajatud 20. sajandi teises pooles.
Pere tänav

Pere tänav on tänav Rakveres, paiknedes linna lõunaosas, linnapiiri läheduses. Kaugus linna keskväljakust linnulennul mõõdetuna on keskmiselt 2,5 km.
Tänav on 84 meetrit pikk ja ligikaudu 8 meetrit lai. Pere tänav on umbtänav ja asub Palermo linnaosas. Pere tänav saab alguse Tartu tänavalt ja on suunaga lääne poole, linna puistu suunas. Tänav lõpeb Palermo metsa kinnistu piiril.
Tänava ääres paikneb viis ühepereelamut koos abihoonetega, hooned on rajatud 20. sajandi teises pooles.
Tuhkur (värvus)

Tuhkur (inglise keeles "mealy", prantsuse keeles "pangaré") on hobuse karvavärvus, mille puhul on üldiselt heledas või hallis karvkattes pruune karvu, silmade ja mokkade ümbrus ning kõhualune on heledamad. EKSS seletuse järgi tähendab tuhkur tuhakarva heleda karvaga hobust, ilukirjanduses on sõna kasutatud segakarvaliste hobuste kohta.
Värvinimetust kasutatakse ainult hobuste puhul. See geen ja fenotüüp on omane idamaistele ulukhobustele, näiteks esineb ka prževalski hobusel.
Eestikeelses liiginimes tuhkur paju ("Salix cinerea") on sõna "tuhkur" tuhkhalli (ladina keeles "cinerea" 'tuhakarva') tähenduses.
Kirjeldus.
Tuhkur värvus esineb fenotüübis mitmetel hobuslastel ja väikestel kaamellastel, eriti selgelt hobusel, eeslil ja alpakadel. Seda iseloomustab karvkatte teatud alade väksem pigmenteeritus: koon, silmaümbrus, kõht ja jäsemete sisekülg on heledama karvaga. Sellise karvavärvuse jaotuse puhul on tegemist looduses laialt levinud vastuvarjutuse printsiibiga.
Esinemine.
Tegemist on pigem haruldase karvavärvusega. Seda kohtab vanapärastel hobusetõugudel nagu Norra fjordihobune ja Exmoori poni.
Tuhkrule värvusele iseloomulikke värvivarjundeid on alati kirjeldatud ka eesti hobusel. Eestikeelse nimetusega tuhkur võidakse osutada, et ka just tuhkrul esineb sarnane mask ja varjundid kehal.
Kultuuris.
Eestikeelses Piiblis on tuhkruks hobuseks tõlgitud hobune, kellel ratsutab neljas apokalüptiline ratsanik Johannese Ilmutusraamatus. Koinee-kreekakeelses originaalis on see värvus χλωρός "khlōros", mis tähendab kollakasrohelist, kahvatukollast, kahvatut hallikaskollast. Vanakreeka arstiteaduslikes kirjutistes tähendas see värvinimetus surnukeha haiglast kahvatut värvust. Mõned tänapäeva kunstnikud on kujutanud neljanda ratsaniku hobust otsesõnu rohelisena, vanemad kujutised pigem kollasena või hallina.
Sama Ilmutusraamatule toetuvat eestikeelset vastet kasutatakse Agatha Christie kriminaalromaani "Tuhkur hobune" (inglise keeles "The Pale horse", 1961) tõlkes.
Natsuo Kirino

Natsuo Kirino (jaapani 桐野 夏生 "Kirino Natsuo", pärisnimi Mariko Hashioka; sündinud 7. oktoobril 1951 Kanazawas) on jaapani (nais)kirjanik. 
Kirino on lõpetanud Seikei ülikooli õigusteaduse alal. Ta hakkas ilukirjandust kirjutama 30-aastaselt. 1993. aastal ilmunud kriminaalromaan "Kao ni furikakeru ame" ("Näkku sadav vihm") pälvis Edogawa-Rampo auhinna. Selle peategelane naisdeketiiv Miro Murano on ka mitme tema teise romaani peategelaseks. Kirjandusliku läbimurde saavutas ta 1997. aastal romaaniga "Välja" ("OUT", eesti tõlkes 2016. aastal). Selle eest sai ta Jaapani Kriminaalkirjanike Seltsi auhinna. 1999. aastal ilmunud romaani "Yawarakana" eest sai ta Naoki auhinna.
Austraalia jalgpallikoondis 2004. aasta suveolümpiamängudel

Austraalia jalgpallikoondis 2004. aasta suveolümpiamängudel
Vaata ka.
Jalgpall 2004. aasta suveolümpiamängudel
Tuneesia jalgpallikoondis 2004. aasta suveolümpiamängudel

Tuneesia jalgpallikoondis 2004. aasta suveolümpiamängudel
Vaata ka.
Jalgpall 2004. aasta suveolümpiamängudel
Albrecht Kossel

Ludwig Karl Martin Leonhard Albrecht Kossel (16. september 1853 Rostock – 5. juuli 1927 Heidelberg) oli saksa biokeemik ja geneetika valdkonna teerajaja.
Kossel sai 1910. aastal Nobeli meditsiiniauhinna nukleiinhapete keemilise koostise kindlaks tegemise eest. Ta isoleeris ja kirjeldas adeniini, tsütosiini, guaniini, tümiini ja uratsiili. Kõik viis ühendit on olemas nukleiinhappes ja hiljem tõestati, et need on nukleobaasid ning võtmetähtsusega DNA ja RNA moodustumisel. 
Kossel tegi koostööd ja mõjutas oluliselt teisi tähtsaid biokeemikuid, sealhulgas Henry Drysdale Dakini, Friedrich Miescheri Edwin Bret Harti ja Felix Hoppe-Seylerit. Ta toimetas ka 1895. aastast kuni surmani biokeemia ajakirja.
Serbia ja Montenegro jalgpallikoondis 2004. aasta suveolümpiamängudel

Serbia ja Montenegro jalgpallikoondis 2004. aasta suveolümpiamängudel
Vaata ka.
Jalgpall 2004. aasta suveolümpiamängudel
Iraagi jalgpallikoondis 2004. aasta suveolümpiamängudel

Iraagi jalgpallikoondis osales 2004. aasta suveolümpiamängudel ning tuli 4. kohale.
Iraak tuli 6 punktiga D-alagrupi võitjaks, alistades Costa Rica 2:0 ja Portugali koondise 4:2 ning kaotades Marokole 1:2.
Veerandfinaalis alistati Austraalia koondis 1:0 (0:0).
Poolfinaalis kaotati Paraguayle 1:3 (0:2) ja pronksimängus Itaaliale 0:1 (0:1).
Edukaimad väravakütid olid Emad Mohammed, Hawar Mulla Mohammed ja Saleh Sader, kes lõid igaüks 2 väravat.
Vaata ka.
Jalgpall 2004. aasta suveolümpiamängudel
Costa Rica jalgpallikoondis 2004. aasta suveolümpiamängudel

Costa Rica jalgpallikoondis 2004. aasta suveolümpiamängudel
Vaata ka.
Jalgpall 2004. aasta suveolümpiamängudel
Nemanja Maksimović

Nemanja Maksimović (sündinud 26. jaanuaril 1995 Banja Koviljačas) on Serbia jalgpallur, kes mängib kaitsva poolkaitsjana Hispaania kõrgliiga klubis Panathinaikos ja Serbia jalgpallikoondises.
Ta alustas klubikarjääri Sloveenia klubis Domžale, mille koosseisus debüteeris ta Sloveenia kõrgliigas 2013. aastal. Aastatel 2015–2017 mängis ta Kasahstani kõrgliiga klubis Astana, kellega tuli 2015. ja 2016. aastal Kasahstani meistriks.
2017. aasta juulis sõlmis Maksimović lepingu Hispaania kõrgliiga klubiga Valencia. Aasta hiljem siirdus ta Getafesse.
2013. aastal tuli Maksimović Serbia kuni 19-aastaste koondisega Euroopa omavanuste meistriks. 2015. aastal tuli ta Serbia kuni 20-aastaste koondisega juunioride maailmameistriks. Serbia jalgpallikoondises tegi ta debüüdi 23. märtsil 2016 mängus Poola vastu.
Enes Ünal

Enes Ünal (sündinud 10. mail 1997 Bursas) on Türgi jalgpallur, kes mängib ründajana Inglismaa kõrgliigaklubis Bournemouth ja Türgi jalgpallikoondises.
Ta alustas klubikarjääri kodulinna klubis Bursaspor, mille noorteakadeemiaga liitus ta 2006. aastal. Türgi kõrgliigas debüteeris ta Bursaspori meeskonnas hooajal 2013–14. Debüüthooajal lõi ta Türgi kõrgliigas kolm väravat.
2015. aastal sõlmis ta lepingu Inglismaa kõrgliigaklubiga Manchester City, kuid Manchester City meeskonnas mängis ta vaid hooajaeelsetes sõpruskohtumistes. Hooajal 2015–16 mängis ta Manchester Cityst laenul Belgia kõrgliigaklubis Genk ja Hollandi esiliigaklubis NAC Breda ning hooajal 2016–17 Hollandi kõrgliigaklubis Twente. Hooajal 2016–17 oli Ünal 18 väravaga Twente suurim väravakütt Hollandi kõrgliigas.
2017. aasta mais siirdus Ünal 12 miljoni naelsterlingi eest Hispaania kõrgliigaklubisse Villarreal. Hispaania kõrgliigas lõi ta esimese värava 10. septembril 2017 mängus Real Betise vastu. 2017. aasta oktoobri lõpust detsembri lõpuni mängis ta laenul teises Hispaania kõrgliigaklubis, Levante UD. Aastatel 2018–2020 mängis ta Villarrealist kaks hooaega laenul Valladolidi Realis.
2020. aasta augustis sõlmis Ünal viieaastase lepingu Hispaania kõrgliigaklubiga Getafe. Hooajal 2021/22 lõi Ünal Hispaania kõrgliigas 16 väravat ja hooajal 2022/23 14 väravat. 2024. aasta veebruaris läks ta Getafest laenule Bournemouthi, kellega sõlmis hooaja lõpus püsiva lepingu.
Türgi jalgpallikoondises tegi Ünal debüüdi 31. märtsil 2015 sõprusmängus Luksemburgi vastu. Koondisekarjääri kaks esimest väravat lõi ta 17. novembril 2019 MM-i valikmängus Andorra vastu. Ta kuulus Türgi koondisse 2021. aasta Euroopa meistrivõistlustel.
Ángel Rodríguez

Ángel Luis Rodríguez Díaz (sündinud 26. aprillil 1987 Santa Cruz de Tenerifes) on Hispaania jalgpallur, kes mängib ründajana Hispaania kõrgliiga klubis Mallorca.
Ta alustas klubikarjääri CD Tenerifes. Klubi põhimeeskonnas debüteeris ta hooajal 2006–07 Hispaania esiliigas. Hooajal 2009–10 mängis ta Tenerifega Hispaania kõrgliigas.
Klubikarjääri jooksul on Ángel mänginud veel sellistes Hispaania klubides nagu Elche, Levante (hooaegadel 2012–13 ja 2013–14 Hispaania kõrgliigas), Eibar (hooajal 2014–15 Hispaania kõrgliigas) ja Real Zaragoza. Hooajal 2016–17 lõi ta Real Zaragoz meeskonnas Hispaania esiliigas 21 väravat ja oli sel hooajal liigas paremuselt kolmas väravakütt.
Aastatel 2017–2021 mängis Ángel Hispaania kõrgliiga klubis Getafe. Hooajal 2017–18 lõi ta Hispaania kõrgliigas 13 väravat.
2021. aasta juulis sõlmis ta kaheaastase lepingu äsja Hispaania kõrgliigasse tõusnud Mallorcaga.
Maroko jalgpallikoondis 2004. aasta suveolümpiamängudel

Maroko jalgpallikoondis 2004. aasta suveolümpiamängudel
Vaata ka.
Jalgpall 2004. aasta suveolümpiamängudel
Portugali jalgpallikoondis 2004. aasta suveolümpiamängudel

Portugali jalgpallikoondis 2004. aasta suveolümpiamängudel
Vaata ka.
Jalgpall 2004. aasta suveolümpiamängudel
Clairo

Claire Elizabeth Cottrill (sündinud 18. augustil 1998 Atlantas) on Ameerika Ühendriikide laulja ja laulukirjutaja. Tema esinejanimi on Clairo. 
Noorukina hakkas sotsiaalmeediasse muusikat postitama juba 13-aastaselt. Ta sai tuntuks enda 2017. aastal "lo-fi"-laulu "Pretty Girl" muusikavideoga. Ta sõlmis seejärel plaadilepingu Fader Labeliga ning andis 2018. aastal välja EP "diary 001". 2019. aastal ilmus tema debüütstuudioalbum "Immunity", millelt ilmunud "Bags" sai tema esimeseks singliks Billboardi edetabelis. 2019. aastal salves ta koos alternatiivrokiansambli Wallowsiga laulu "Are You Bored Yet?", mis jõudis Briti singlite edetabelisse. 2021. aastal ilmus Clairo teine stuudioalbum "Sling".
Ta on viljelenud selliseid stiile nagu "bedroom pop", "electropop", "indie rock", "indie pop" ja soft rock".
Diskograafia.
"Immunity" (2019)
Charles Richet

Charles Robert Richet (25. august 1850 – 4. detsember 1935) oli prantsuse arst. 
Richet õppis meditsiini Pariisi Ülikoolis. 1887. aastal sai ta Collège de France'i professoriks ning uuris selliseid valdkondi nagu neurokeemia, seedimine ja hingamine. Ta uuris ka paranormaalseid ja spirituaalseid nähtusi. 1913. aastal sai Richet Nobeli meditsiiniauhinna panuse eest anafülaksia uurimisse.
1898. aastal sai Richet Prantsuse riikliku meditsiiniakadeemia liikmeks ja 1914. aastal sai ta Prantsuse Teaduste Akadeemia liikmeks.
Mauro Arambarri

Mauro Wilney Arambarri Rosa (sündinud 30. septembril 1995 Saltos) on Uruguay jalgpallur, kes mängib poolkaitsjana Hispaania kõrgliiga klubis Getafe ja Uruguay jalgpallikoondises.
Ta alustas klubikarjääri Uruguay klubis Defensor Sporting, mille koosseisus debüteeris ta Uruguay kõrgliigas 2013. aastal.
2016. aasta jaanuaris liitus ta Prantsusmaa kõrgliiga klubiga Bordeaux' Girondins, kuid klubi põhikoosseisu tal murda ei õnnestunud. 2017. aasta augustis omandas tema mängijaõigused Uruguay klubi Boston River, kus ta läks laenule Getafesse, kellega sõlmis 2018. aasta juunis püsiva lepingu.
2015. aastal võitis Arambarri Uruguay kuni 20-aastaste koondisega Lõuna-Ameerika omavanuste meistrivõistlustel pronksmedali. Uruguay jalgpallikoondises tegi ta debüüdi 8. oktoobril 2020 MM-i valikmängus Tšiili vastu.
International avenue

Rahvusvaheline avenüü on äriline elavdustsoon Albertas Calgarys. Naabruskond asub kesklinnas 17. avenüü SE metsamuru naabruses linna idaosas. Naabruskond loodi 1993. aastal, et tähistada Calgary idaosas keskosas asuvat rikkalikku kultuurilist mitmekesisust. Sellest piirkonnast on alates sellest ajast saanud populaarne sihtkoht etniliste restoranide ja poodide jaoks. Rahvusvaheline avenüü asutati ka endise linna taaselustamiseks, mille linn 1961. aastal annekteeris. Naabruskond on juba ammu omandanud kuriteo ja narkootikumide varjupaiga maine. Viimastel aastatel on see piirkond aga tunnustatud oma mitmekultuurilisuse poolest ja sellest on aeglaselt kujunenud nii Calgary elanike kui ka turistide peamine sihtkoht. Linn ja viivad praegu ellu uusi linnakujunduse ja rekonstrueerimise algatusi. Alates 2003. aastast korraldab International Avenue suurt multikultuurset festivali . GlobalFest on ühinenud Park Ellistonis toimuva mitmekesisuse tähistamisega, mida nimetatakse ühe maailma festivaliks ja rahvusvaheliseks ilutulestiku meistrivõistlusteks. Üritus toimub igal aastal augusti lõpus.
Óscar Rodríguez

Óscar Rodríguez Arnaiz (tuntud lihtsalt ka kui Óscar; sündinud 28. juunil 1998 Talavera de la Reinas) on Hispaania jalgpallur, kes mängib ründav poolkaitsjana Hispaania kõrgliigaklubi Celta de Vigo ja Hispaania jalgpallikoondises.
Ta alustas klubikarjääri Madridi Realis, mille noorteakadeemiaga liitus ta 2009. aastal. Hooajal 2017–18 mängis ta Madridi Reali reservmeeskonnas Hispaania tugevuselt kolmandas liigas, kus ta lõi sel hooajal kuus väravat. Madridi Reali põhimeeskonnas debüteeris 28. novembril 2017 karikamängus CF Fuenlabrada vastu.
Aastatel 2018–2020 mängis ta Madridi Realist laenul Hispaania kõrgliigaklubis Leganés. Hispaania kõrgliigas tegi ta debüüdi 16. septembril 2018 mängus Villarreali vastu. Esimese värava lõi ta Hispaania kõrgliigas kaheksa päeva hiljem mängus FC Barcelona vastu. Hooajal 2019–20 oli Óscar üheksa väravaga Leganése suurim väravakütt, kuid ei suutnud sellega vältida klubi langemist kõrgliigast välja.
2020. aasta suvel siirdus ta 13,5 miljoni euro eest Hispaania kõrgliigaklubisse Sevilla. 2022. aasta jaanuaris läks ta hooaja lõpuni laenule Getafesse. 2022. aasta juulis läks ta üheks hooajaks laenule Celta de Vigosse.
Hispaania jalgpallikoondises debüteeris Óscar 3. septembril 2020 UEFA Rahvuste Liiga mängus Ukraina vastu.
Munir El Haddadi

Munir El Haddadi Mohamed (tuntud lihtsalt ka kui Munir; sündinud 1. septembril 1995 San Lorenzo de El Escorialis) on Hispaania jalgpallur, kes mängib ründajana Hispaania kõrgliigaklubis Las Palmas.
Ta alustas klubikarjääri FC Barcelonas, mille noorteakadeemiaga liitus ta 2011. aastal. Klubi põhimeeskonnas debüteeris ta Hispaania kõrgliigas 24. augustil 2014 mängus Elche vastu ja lõi selles mängus ka värava. Hooaegadel 2014–15 ja 2015–16 tuli ta Barcelonaga Hispaania meistriks. Hooajal 2016–17 mängis Munir Barcelonast laenul Valencias ja hooajal 2017–18 Deportivo Alavésis.
2019. aasta juunis siirdus ta Hispaania kõrgliigaklubisse Sevila. Hooajal 2019/20 võitis ta Sevillaga UEFA Euroopa Liiga.
Hooajal 2022/23 mängis Munir Hispaania kõrgliigaklubis Getafe. 2023. aasta juulis sõlmis ta üheaastase lepingu äsja Hispaania kõrgliigasse tõusnud Las Palmasega.
8. septembril 2014 debüteeris Munir Hispaania jalgpallikoondises mängus Makedoonia vastu. Hiljem soovis ta hakata koondises esindama Marokot, et osaleda 2018. aasta maailmameistrivõistlustel, kuid tema taotlus lükati esialgu tagasi. Lõpuks lubati tal Maroko koondises mängida 2021. aasta jaanuaris. Maroko koondises tegi Munir debüüdi 26. märtsil 2021 mängus Mauritaania vastu. Esimese värava lõi ta neli päeva hiljem mängus Guinea-Bissau vastu. Munir kuulus Maroko koondisse 2022. aasta Aafrika rahvaste karikavõistlustel.
Juuksevärvus

Inimese loomulik juuksevärvus sõltub melaniini, täpsemalt kahe pigmendi eumelaniini ja feomelaniini sisalduse määrast juuksekarva korteksis.
Kõik loomulikud juuksetoonid on nende pigmentide sisalduse ja suhte tulemus. Kui pigment puudub täielikult, on juuksed kahvatut ebamäärast värvi (esineb albinismi puhul).
Pigmendid.
Juuksevärvuse geneetiline alus on keerukas ja veel täielikult selgitamata. Juuksevärvust reguleeriv DNA arvatakse olevat tihedalt seotud inimese üldist pigmentatsiooni määravaga. Üks 2011. aasta uurimus identifitseeris 13 DNA variatsiooni kokku 11 geenis, mis võivad määrata kandja juuksevärvust.
Juustele annavad värvi kaks pigmenti, must või pruun eumelaniin ja punakaspruun või punakaskollane feomelaniin, mida mõlemat sünteesivad melanotsüüdid. Melanotsüütides muudetakse türosiin L-dihüdroksüfenüülalaniiniks (DOPA) ja seejärel L-dopakinooniks, millest kordamööda sünteesitakse kas eumelaniin või feomelaniin.
Erinevad juuksevärvused tekivad nende kahe pigmendi koguste varieerumisel inimpopulatsioonis, kusjuures eurooplaste hulgas on enim eri variante, sama varieeruvus kehtib üldise pigmentatsiooni kohta. Lisaks võivad juuksevärvust mõjutada muud geneetilised ja keskkonnategurid. Näiteks võib melanokortiini 1 retseptori (MC1R) mutatsioon anda punased või pruunikaspunased juuksed Ultraviolettkiirgus võib juukseid kahjustada ja muuta nende pigmentatsiooni. Ultraviolettkiirgus vallandab teatud ühendite sünteesi, mille tulemuseks on eumelaniini tootmise kasv. Enamasti on UV-kiirguse allikaks päike ja seetõttu on ekvaatorile lähemal paiknevates inimpopulatsioonides reeglina tumedamad juuksed, sest eumelaniinil on ka paremini valguse eest kaitsvad omadused kui feomelaniinil.
Feomelaniin värvib juuksed oranžiks ja punaseks. Eumelaniin, millel on kaks vormi, pruun ja must, määrab juuksevärvuse tumeduse. Suurem musta eumelaniini sisaldus annab mustema värvusega juuksed ja pruuni eumelaniini ülekaal pruunimad juuksed. Iga inimese juustes on teatud kogus mõlemat pigmenti. Mustades ja pruunides juustes on üle 95% melaniinist eumelaniin. Suuremas suhtelises koguses feomelaniini on leitud blondides ja punastes juustes, ku see moodustab umbes kolmandiku kogu melaniinikogusest. Kui must eumelaniin puudub üldse, saadakse maasikablond. Heleblondides juustes on väike kogus pruuni eumelaniini ja must eumelaniin puudub täielikult.
Cirms

Cirms (ka Cirmsi järv, Cirma järv või Cirme järv, latgali keeles "Cyrms") on järv Lätis Ludza piirkonna Cirma vallas. Järve kallastele jäävad veel Cibla piirkonna Zvirgzdene vald ja Rēzekne piirkonna Lendži vald.
Järv asub Velikaja jõgikonnas. Sellest voolab välja Stavka oja, mis on tegelikult XIX sajandil Zvirgzdene järve kaevatud kraav. 1930. aastatel süvendati seda kraavi järve veetaseme alandamiseks, misjärel tekkis järve ümber ligi 50 meetri laiune võsariba. Järve kaldad on valdavalt madalad, kohati ka järsud.
Cirms jääb merepinnast 137,8 meetri kõrgusele. Suurim asula selle kaldal on Tutini. Järve põhjakaldal asuvad kaitsealused Kivti muinaskalmed. Järves elab 12 liiki kalu.
Pilda järv

Pilda järv (läti keeles "Pildas ezers", latgali keeles "Pyldys azars") on järv Lätis Ludza piirkonna Ņukši vallas. Järv asub merepinnast 138,4 meetri kõrgusel Latgale kõrgustikul Pilda järvestikus.
Järv asub Velikaja jõgikonnas. Järve valgla on 195,7 km². Sellest voolab läbi Pilda jõgi, mis järvest ülevalpool kannab Ilža jõe nime. Teiste järvestiku järvede vee toob sinna Sovāni oja. Aastail 1965–1966 reguleeriti järve väljavoolu ja alandati selle veetaset 0,8 meetri võrra.
Järve kaldad on valdavalt madalad ja lauged. Põhi on enamasti liivane, ent põhjaosas esineb ka mudase põhjaga lahesoppe. Järves on üheksa saart. Neist suuremad on Capļi (11,9 ha), Andži (10,6 ha) ja Pilda saar (6,9 ha).
Järve idakaldal asuvad kaitsealused Silovi muinaskalmed ja Silova linnamägi ehk Kirikumägi. Aastal 1977 moodustati järve ja selle lähema ümbruskonna, samuti seal elavate nahkhiirte kaitseks 611 ha suurune Pilda järve hoiuala.
Nierza järv

Nierza järv (ka Nerza järv või Nirza järv, läti keeles "Nierzas ezers", "Nirzas ezers", "Nirza ezers" või "Nerzas ezers") on järv Lätis Ludza piirkonna Nirza vallas. Järv asub merepinnast 155,9 meetri kõrgusel Latgale kõrgustikul.
Järv asub Velikaja jõgikonnas. Aastal 1933 alandati selle veetaset 3 meetri võrra.
Järv on eutroofne, seal elab 7 liiki kalu. Suuremad asulad selle kallastel on Nierza ja Kušneri. Järve kagukaldal asub kaitsealune Divkši linnamägi ehk Kuldmägi, põhjakaldal aga kaitsealused Nirza muinaskalmed. Järve äärde on rajatud puhkebaas ja võõrastemaja.
Plisūns

Plisūns (ka Dunduri järv, Plisūna järv, Plisuna järv või Plusons, läti keeles "Dunduru ezers", "Plisunas ezers", "Plisūna ezers", "Plisūnas ezers", "Plusona ezers" või "Plusina ezers", latgali keeles "Plysuna azars", "Plysūna azars", "Plysūns" või "Plysuns") on järv Lätis Ludza piirkonna Istra vallas; selle lõunakaldale jääb Krāslava piirkonda kuuluv Šķaune vald. Järv asub merepinnast 150,1 meetri kõrgusel Latgale kõrgustikul.
Järv asub Velikaja jõgikonnas. Sealt voolab välja Zilupe jõkke suubuv Plisunka jõgi. Järve suubuvad Zeiļova järvest algav Zeiļova kraav, Molveja järvest algav Perekopi kraav ja veel kuus kraavi. Järve valgla on 60,9 km². Kaldad on madalad ja lauged, põhi on valdavalt liivane, keskosas ka mudane.
Järv on eutroofne, vähesel määral ka kinni kasvanud. Seal asub saar pindalaga 0,2 ha. Järve palistab ligi 20 meetri laiune pilliroo riba, makrofüütidest kasvavad seal veel kõrkjad, kilbukad ja penikeeled. Kaladest elavad seal haug, latikas, ahven, särg, roosärg, koger, linask, karpkala ja koha. Suuremad asulad selle kallastel on Čerņavski ja Ustje. Järve lõunakalda lähistel asub vees Plisūnsi hiidrahn, millel kõrgus kolm meetrit, laius 4,4 meetrit, pikkus aga 5,4 meetrit.
Rdzawka

Rdzawka on küla Poolas Väike-Poola vojevoodkonnas Nowy Targi maakonnas Rabka-Zdrój vallas. Rdzawka asub Rabka-Zdrójst umbes 5 km lõunas.
Robert Bárány

Robert Bárány (22. aprill 1876 – 8. aprill 1936) oli austria kõrvakirurg ja füsioloog.
Bárány õppis meditsiini Viini Ülikoolis, mille lõpetas 1900. aastal. I maailmasõja ajal teenis ta Austria maaväes kirurgina ning langes Vene vägede kätte vangi. 1914. aastal, viibides Vene vangilaagris, sai Bárány Nobeli meditsiiniauhinna sisekõrva patoloogia ja füsioloogia uurimise eest. Bárány vabanes vangilaagrist pärast diplomaatilisi läbirääkimisi, millel osalesid Rootsi prints Carl ja Punane Rist.
1917. aastast kuni surmani oli ta Uppsala Ülikooli meditsiiniteaduskonna professor.
Timuti tänav (täpsustus)

Timuti tänav on tänava nimi mitmes Eesti linnas: